RESOLUCIÓN do 6 de xullo de 2005, da Delegación Provincial da Coruña, pola que se dispón o rexistro, o depósito e a publicación, no Diario Oficial de Galicia, do convenio colectivo da empresa Telecable Compostela, S.A.U.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 16/08/2005

Visto o expediente do convenio colectivo da empresa Telecable Compostela, S.A.U. (código convenio 1504252), que tivo entrada nesta delegación provincial o día 20-5-2005, complementado o 26-6-2005 e subscrito pola parte económica por Telecable Compostela, S.A.U. e pola parte social polos delegados de persoal o día 18-3-2005, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo, e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, que se atopa nesta delegación provincial, e notificación ás representacións económica e social da comisión negociadora.
Segundo.-Ordenar o depósito do citado acordo no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
A Coruña, 6 de xullo de 2005.
Cristina Azpilcueta González
Delegada provincial da Coruña
Telecable Compostela, Sociedade Anónima Unipersoal
Primeiro convenio colectivo
Artigo 1º.-Ámbito territorial.
As normas contidas neste convenio colectivo serán de aplicación a todos os centros de traballo de Telecable Compostela, S.A.U., dentro da provincia da Coruña, constituídos ou que poden constituírse no futuro, durante o seu tempo de vixencia.
Artigo 2º.-Ámbito persoal.
Este convenio afectará a todo o persoal da empresa, coa excepción dos seguintes casos:
-Persoal de alta dirección.
-Persoal con contratación mercantil.
-Colaboradores artísticos (non suxeitos a contrato de traballo).
Artigo 3º.-Ámbito temporal, denuncia e prórroga.
Este convenio colectivo páctase por unha duración dun ano e entrará en vigor o 1 de xaneiro de 2005, con independencia da data da súa publicación, e remata a súa vixencia o 31 de decembro de 2005.
O convenio poderá ser denunciado por calquera das partes cunha antelación mínima de dous meses á súa finalización.
En caso de non ser denunciado en tempo e forma, entenderase prorrogado por anualidades ata a conclusión da negociación dun novo convenio.
Unha vez producida a denuncia, manterá a súa vixencia o contido íntegro do vixente convenio ata a sinatura dun novo.
Artigo 4º.-Prelación normativa.
As normas deste convenio aplicaranse con carácter prioritario e preferente respecto de calquera outra disposición ou norma legal.
Para o non previsto, aplicarase o Estatuto dos traballadores e as outras disposicións legais de carácter xeral que regulen as relacións de traballo.
Artigo 5º.-Absorción e compensación.
As normas deste convenio colectivo substituirán os pactos e outras disposicións que ata o de agora regulaban as relacións de traballo entre as partes, que quedarán absorbidas polas deste convenio.
Todas as modificacións legais de dereito necesario que melloren as condicións de traballo ou as retribucións establecidas neste convenio aplicaranse dun xeito inmediato en beneficio dos traballadores e traballadoras.
Artigo 6º.-Vinculación á totalidade.
A negociación e o pacto deste convenio faise coa vontade de que sexa prioritaria nas relacións entre as partes negociadoras, polo que o seu carácter obrigatorio e normativo se deberá considerar no seu conxunto, como un todo orgánico e indivisible, mesmo naquelas partes de convención nas que os contratantes estableceron condicións diferentes ou especializadas respecto das xerais da lei.
No suposto dalgunha das condicións pactadas ser nula, ineficaz ou non válida -segundo a resolución da autoridade ou por sentenza xudicial, no exercicio da legalidade establecida no artigo 90.5º do Estatuto dos traballadores- as partes negociadoras dispoñerán dun prazo de trinta días para adoptar as medidas que procedan co fin de emendar as anomalías.
Artigo 7º.-Comisión paritaria.
Estará composta por unha persoa de cada unha das partes negociadoras.
As súas funcións serán as de:
-Interpretación do convenio.
-Vixilancia do seu cumprimento.
-Mediación e arbitraxe dos posibles conflitos que xurdan.
Artigo 8º.-Período de proba.
Establécese un período de proba de seis meses para os técnicos titulados e de dous meses para os demais traballadores.
Artigo 9º.-Contratación temporal.
A teor do disposto no artigo 15 b) do texto refundido do Estatuto dos traballadores e o Real decreto 2546/1994, do 29 de decembro (R.C.L. 1995, 226) ambos vixentes, este contrato ten por obxecto atender exixencias circunstanciais do mercado, acumulación de tarefas ou exceso de pedidos, aínda tratándose da actividade normal da empresa.
Formalización de contrato: formalizarase por escrito consignándose con suficiente precisión e claridade a causa e circunstancia que o motive, rexistrándose no Instituto Nacional de Emprego.
Duración e prórrogas: a duración destes contratos non poderá ser inferior a sete días nin superior a seis meses, dentro dun período dun ano, contado a partir do momento en que se produzan as ditas causas.
No caso de que o dito contrato sexa concertado por un período de tempo inferior a seis meses, poderá ser prorrogado, por unha única vez, mediante o acordo das partes, sen que a duración total poida exceder o límite máximo. A prórroga terá unha duración mínima de quince días. A duración mínima do contrato e da súa prórroga axustarase ao disposto anteriormente, salvo que exista pacto en contrario.
Artigo 10º.-Mobilidade funcional.
A mobilidade funcional durará o tempo que dure o feito casual, que nunca poderá ser superior a nove meses consecutivos, sen que este feito supoña a consolidación salarial nin profesional.
No caso de se producir unha consolidación de categoría como consecuencia do desempeño de traballos de superior categoría, o traballador beneficiado por tal circunstancia conservará as funcións da categoría de procedencia ademais daquelas da categoría consolidada.
Artigo 11º.-Xornada.
A xornada semanal ordinaria será de 36 horas semanais para aqueles traballadores que presten os seus servizos de luns a domingo ou de 40 horas semanais para o caso de que a prestacións de servizos sexa de luns a venres.
Artigo 12º.-Dispoñibilidade horaria.
O soldo base dos traballadores e traballadoras que presten servizos en réxime de libre disposición incrementarase nun 35% do sinalado para cada unha das ditas categorías no anexo do presente convenio.
Artigo 13º.-Vacacións.
Todos os empregados e empregadas Telecable Compostela, S.A.U. terán dereito a un período de vacacións de 31 días naturais.
Dadas as especiais características do obxecto social da empresa, os traballadores que presten os seus servizos en días festivos terán dereito a un día e medio libre por cada día festivo traballado, podendo, nestes casos, coller as vacacións en dúas fraccións ou períodos como máximo.
Por outra banda, os traballadores que collan as vacacións en período comprendido entre o 1 de outubro e o un de maio recibirán en compensación unha bolsa de vacacións de 45 euros dunha soa vez.
Artigo 14º.-Permisos e licenzas retribuídos.
-Matrimonio: 15 días naturais.
-Nacemento de fillos: 4 días (con ou sen desprazamento).
-Enfermidade grave ou pasamento de parentes ata segundo grao de consanguinidade ou afinidade (cónxuxe, fillo, pais e irmáns, incluso políticos): 4 días (con ou sen desprazamento).
-Traslado do domicilio habitual: 2 días.
-Funcións sindicais ou de representación do persoal: nos termos establecidos legalmente no artigo 37 do Estatuto dos traballadores.
-Realización de exames prenatais e técnicas de preparación ao parto que se deban realizar dentro da xornada laboral: o tempo indispensable.
-Parto: o establecido pola lei.
-Garda legal dun menor de 6 anos ou diminuído físico: o establecido legalmente no artigo 37 do Estatuto dos traballadores.
Artigo 15º.-Permisos e licenzas non retribuídas.
Regularanse de acordo co establecido ao respecto no vixente Estatuto dos traballadores e demais lexislación laboral aplicable.
Artigo 16º.-Excedencias.
Regularanse de acordo co establecido ao respecto no artigo 46 do Estatuto dos traballadores e demais lexislación laboral aplicable.
Artigo 17º.-Estrutura salarial.
As retribucións dos traballadores incluídos no ámbito persoal deste convenio colectivo estarán constituídas polo salario base asignado a cada categoría profesional segundo o establecido no anexo deste convenio, e os complementos deste que lles sexan de aplicación.
Artigo 18º.-Salario base.
Por este convenio asígnaselles aos traballadores encadrados nas distintas categorías profesionais o salario base e o complemento de convenio segundo os importes sinalados na táboa salarial anexa.
Artigo 19º.-Revisión salarial.
Páctase de forma definitiva para o exercicio 2005 un incremento salarial do 3,75%, non existindo revisión salarial.
Artigo 20º.-Liquidacións.
Todo traballador poderá solicitar a presenza do comité de empresa co obxecto de recibir o asesoramento que coide oportuno antes de proceder á sinatura do recibo de liquidación.
Artigo 21º.-Complementos salariais.
1. Complemento de convenio. Será persoal e propio de todos os traballadores incluídos no ámbito de aplicación deste convenio e distribuirase linealmente aos traballadores segundo o importe indicado na táboa salarial anexa.
2. Complemento de dispoñibilidade. Percibirao o traballador que, segundo o disposto no artigo 12º deste convenio presten os seus servizos en réxime de libre dispoñibilidade e a cantidade para percibir será do 35% do salario base fixado para o grupo ou categoría profesional correspondente.
3. Complemento de responsabilidade. O persoal con responsabilidade directiva percibirá mensualmente por este concepto, mentres exerza a dita responsabilidade que é inherente ao cargo, unha cantidade fixa, en concepto de complemento de responsabilidade.
4. Complemento de nocturnidade. Considérase traballo nocturno o que se realiza entre as 22.00 e as 6.00 horas. O traballo comprendido neste período retribuirase cun incremento do salario base correspondente á xornada completa equivalente ao 25% del, cando polo menos 4 horas se efectúen en tal período, sendo para os inferiores a esta duración, retribuído a pro rata do salario base diario.
5. Complemento persoal de convenio. O complemento persoal de convenio será persoal e propio dos traballadores incluídos no ámbito de aplicación deste convenio, e incluirá todos aqueles complementos que, non sendo de posto de traballo ou maior cantidade ou calidade, se definan nel ou veñan percibindo os traballadores na empresa.
Así mesmo, incluirá a diferenza no exceso entre todos aqueles conceptos salariais que viñesen percibindo os traballadores polo concepto salario base e complementos persoais e o salario mínimo establecido para cada categoría segundo o anexo I, no caso de que a suma de todos aqueles fose superior a este.
Artigo 22º.-Horas extraordinarias.
Terán consideración de horas extraordinarias aquelas horas de traballo que se realicen sobre a duración máxima da xornada ordinaria de traballo fixada no presente convenio colectivo. O seu aboamento e realización efectuarase dentro dos límites establecidos polo artigo 35 do Estatuto dos traballadores, podendo ser retribuídas monetariamente ou
substituídas ou compensadas por un tempo equivalente de descanso.
Artigo 23º.-Liquidación e pagamento. Recibo de salarios.
1. O pagamento de haberes efectuarase como moi tarde dentro dos cinco primeiros días do mes seguinte ao vencido.
2. Os recibos de salarios axustaranse a un dos modelos oficiais aprobados pola Administración laboral e deberán conter, perfectamente desagregados e especificados, todos os conceptos salariais e extrasalariais, así como as retencións, cotizacións, tributacións e as súas bases de cálculo.
Artigo 24º.-Pagas extraordinarias.
1. Establécense con carácter xeral tres pagas extraordinarias, en marzo, xullo e decembro, consistentes en 30 días de pagamento cada unha. As de xullo e decembro terán devengo semestral, mentres que a de marzo terá devengo anual.
2. As citadas pagas extraordinarias incluirán todos os conceptos salariais salvo os de produtividade, rendemento e complementos dominicais.
Artigo 25º.-Melloras salariais.
Premio de permanencia: todos os traballadores percibirán por este concepto unha paga equivalente ao salario dunha mensualidade, salvo os conceptos expresamente excluídos deste premio. Percibirase ao cumprir os 20, 30, 40 e 50 anos de permanencia ininterrompida na empresa. O importe deste premio calcularase conforme o disposto no punto último do artigo 23º.
Premio de natalidade: establécese un premio de natalidade na contía de 200 euros por cada fillo, debendo acreditarse tal circunstancia documentalmente ante a empresa. No suposto de que o pai e a nai do nacido traballasen nesta empresa, ambos causarán dereito a este premio.
Premio de nupcialidade: durante a vixencia deste premio, os traballadores que contraian matrimonio percibirán por este concepto a cantidade de 300 euros, logo de xustificación documentada.
Premio de xubilación: o traballador que estando ao servizo da empresa se xubile con dereito a prestación económica por tal concepto da Seguridade Social, percibirá en concepto de premio e por unha soa vez a cantidade dunha mensualidade, salvo os conceptos expresamente excluídos deste premio, que se lle fará efectiva de acordo co establecido na lexislación vixente.
Artigo 26º.-Axudas de custo e quilometraxe.
Os traballadores que, dentro do territorio nacional e por necesidades da empresa, teñan que efectuar viaxes ou desprazamentos a localidades distintas a aquelas en que radique o seu centro de traballo, percibirán as seguintes cantidades:
Media axuda de custo: 26,14 euros/día.
Axuda de custo completa: 52,29 euros/día (se non se pernoita).
Se se pernoita fóra da casa, a empresa cubrirá os gastos de estadía nun hotel de 3 estrelas, logo de exhibición da correspondente factura.
No suposto de que o traballador, por razóns do seu cometido profesional teña que desprazarse fóra do territorio nacional, as axudas de custo satisfaranse a razón dos gastos que se lle orixinen, de acordo cos criterios establecidos pola empresa, debendo ser, en calquera caso, xustificados documentalmente.
Así mesmo, aboarase a quilometraxe a razón de 0,17 euros/quilómetro.
Artigo 27º.-Prevención de riscos laborais.
A protección da saúde dos traballadores e traballadoras constitúe un obxecto básico e prioritario das partes asinantes, que consideran que para alcanzala se require o establecemento e a planificación dunha acción preventiva nos centros de traballo e que as empresas teñan como fin a eliminación ou redución dos riscos na súa orixe; que a partir da súa avaliación, adopten as medidas necesarias, tanto na corrección da situación existente coma na evolución técnica e organizativa da empresa, para protexer a saúde dos traballadores e traballadoras.
En todas as materias que afecten a prevención, a saúde e a seguridade das persoas traballadoras, aplicaranse as disposicións contidas na Lei 31/1995, do 8 de novembro, de prevención de riscos laborais, e mais a normativa concordante, que constitúen as normas de dereito necesario, mínimo e imprescindible.
Artigo 28º.-Réxime disciplinario. Principios de ordenación.
a) Estas normas de réxime disciplinario perseguen o mantemento da disciplina laboral, aspecto fundamental para a convivencia normal, ordenación, técnica e organización das empresas, así como para a garantía e defensa dos dereitos e lexítimos intereses dos traballadores e traballadoras.
b) Os incumprimentos laborais dos traballadores e traballadoras poderán ser sancionados pola dirección da empresa de acordo co disposto neste capítulo e na lexislación vixente.
c) Toda falta cometida polos traballadores ou traballadoras clasificarase en leve, grave ou moi grave.
d) A falta, sexa cal for a súa cualificación, requirirá comunicación escrita e motivada da empresa á persoa traballadora.
e) Notificáranselle á representación dos traballadores as faltas graves e moi graves impostas pola empresa.
f) Para a prescrición das faltas establécense os seguintes prazos:
-As faltas leves prescriben aos dez días.
-As faltas graves prescriben aos vinte días.
-As faltas moi graves prescriben aos sesenta días.
Todos estes prazos, contados a partir do momento en que a empresa ten coñecemento de se teren cometido e, en todo caso, transcorridos seis meses desde a súa comisión.
Artigo 29º.-Gradación das faltas.
1. Consideraranse faltas leves:
a) A impuntualidade non xustificada na entrada ou na saída do traballo ata tres ocasións nun mes por un tempo total inferior a 30 minutos.
b) A falta de asistencia inxustificada ao traballo dun día no período dun mes.
c) A non comunicación coa antelación previa debida da falta de asistencia ao traballo por causa xustificada, salvo que se acreditase a imposibilidade de notificación.
d) O abandono do posto de traballo sen causa xustificada por breves períodos de tempo e sempre que non cause grave risco contra a integridade das persoas ou das cousas; neste suposto poderá ser cualificado, segundo a gravidade, como falta grave ou moi grave.
e) A desatención e falta de corrección no trato cos clientes, xefes, compañeiros ou subordinados, en canto non danen a imaxe da empresa.
f) Os descoidos na conservación do material que estivese ao cargo do traballador ou traballadora ou do que fose responsable, e que produzan deterioracións leves deste.
g) A embriaguez non habitual no traballo.
h) En xeral, calquera outra neglixencia ou incumprimento dos deberes laborais, cando non derive dela un prexuízo grave para os intereses da empresa, clientes, xefes, compañeiros ou subordinados.
2. Consideraranse faltas graves:
a) A impuntualidade non xustificada na entrada ou na saída do traballo ata tres ocasións nun mes por un tempo total de ata 60 minutos.
b) A falta de asistencia inxustificada ao traballo de dous a catro días durante o período dun mes.
c) O entorpecemento, a omisión maliciosa e o falseamento dos datos que tivesen incidencia na Seguridade Social.
d) A suplantación doutro traballador, alterando os rexistros e controis de entrada e saída do traballo.
e) A desobediencia das ordes e instrucións do traballo, incluídas as relativas ás normas de seguridade e hixiene, así como a imprudencia ou neglixencia no traballo, salvo que delas derivasen prexuízos graves para a empresa, causasen avarías ás instalacións, maquinarias e, en xeral, bens da empresa ou comportasen risco de accidente para as persoas; neste caso consideraranse faltas moi graves.
f) A falta de comunicación á empresa das deterioracións ou anormalidades observadas nos útiles, ferramentas, maquinaria, vehículos e obras ao seu cargo, cando diso derivase un dano grave para a empresa.
g) A realización, sen o oportuno permiso, de traballos particulares durante a xornada, así como o emprego de útiles, ferramentas, maquinaria, vehículos e, en xeral, bens da empresa para os que non se estivese autorizado ou para os alleos aos do traballo asignado, incluso fóra da xornada laboral.
h) O abuso da embriaguez habitual no traballo.
i) A falta de aseo e limpeza persoal cando poida afectar o proceso produtivo ou a prestación do servizo e sempre que, previamente, fose avisado polas empresas.
j) A execución deficiente dos traballos encomendados, sempre que diso non derive un dano grave para as persoas ou as cousas.
k) A diminución do rendemento normal no traballo de maneira non repetida.
l) As ofensas de palabras proferidas ou de obras cometidas contra as persoas, dentro do centro de traballo e cando revistan acusada gravidade.
m) A reincidencia na comisión de faltas leves dentro dun trimestre, aínda que sexan de natureza distinta e sempre que houbese sanción distinta á de apercibimento verbal.
n) En xeral, calquera comportamento lesivo ou prexudicial para a empresa, os clientes, xefes, compañeiros ou subordinados, que non sexa falta moi grave.
3. Consideraranse faltas moi graves:
a) A impuntualidade non xustificada na entrada ou saída do traballo en dez ocasións durante seis meses ou en vinte durante un ano, debidamente advertida.
b) A falta de asistencia inxustificada durante tres días consecutivos ou cinco alternos nun período dun mes.
c) A fraude, deslealdade ou abuso de confianza nas xestións encomendadas, ou a apropiación, furto ou roubo de bens de propiedade das empresas, de compañeiros e calquera outras persoas dentro das dependencias das empresas.
d) A simulación de enfermidade ou accidente, ou a prolongación ilícita da baixa por enfermidade ou accidente.
e) O quebrantamento ou violación de segredos e da confidencialidade de obrigada reserva que provoque grave dano para as empresas.
f) A embriaguez habitual ou toxicomanía se repercute negativamente no traballo.
g) A realización de actividades que impliquen competencia desleal ás empresas.
h) A diminución voluntaria e continuada no rendemento do traballo normal ou pactado.
i) A inobservancia dos servizos de mantemento no caso de folga legal.
j) O abuso da autoridade exercido por aquelas persoas que desempeñan funcións de mando.
k) O acoso sexual.
l) A reiterada falta de utilización dos elementos de protección en materia de seguridade e hixiene, debidamente advertida.
m) O uso indebido de programas informáticos da empresa que provoque grave dano para a empresa.
n) A reincidencia ou reiteración na comisión de faltas graves, tendo en consideración como tal aquela situación na que, con anterioridade a se ter cometido o feito, o traballador ou traballadora fose sancionado por faltas graves, mesmo de natureza distinta, durante o período dun ano.
o) En xeral, calquera comportamento que supoña a creba da boa fe contractual e o abuso da confianza no desenvolvemento do traballo.
Artigo 30º.-Sancións.
1. As sancións máximas que se poderán impoñer pola comisión das faltas citadas no artigo anterior son as seguintes:
a) Por falta leve: amoestación verbal ou escrita e suspensión de emprego e soldo ata 2 días.
b) Por falta grave: suspensión de emprego e soldo de 3 a 15 días.
c) Por falta moi grave: suspensión de emprego e soldo de 16 días a 1 mes e despedimento disciplinario.
2. As anotacións desfavorables que, como consecuencia das sancións impostas, puidesen facerse constar nos expedientes persoais quedarán canceladas ao se cumpriren os prazos de dous, catro e oito meses, segundo se trate de falta leve, grave ou moi grave.
Artigo 31º.-Prestación complementaria por ILT.
O traballador que se atope en situación de baixa por ILT será compensado pola empresa mentres permaneza de baixa, a partir do primeiro día dela, cunha cantidade que sumada á prestación da Seguridade Social polo dito concepto acade o 100% do seu salario mensual fixo e continuo.
Artigo 32º.-Seguro complementario e póliza de seguro.
A empresa contratará unha póliza de seguro colectivo de vida e accidente, para garantir un capital para caso de morte ou invalidez absoluta a cada un dos compoñentes do colectivo asegurado, sempre que pertenza ao cadro de persoal da empresa en
activo, e os riscos sexan ou fosen en cada caso aceptados pola compañía de seguros. Esta póliza entrará en vigor aos cinco días da sinatura deste convenio.
Os capitais asegurados son os seguintes:
En caso de morte natural e invalidez absoluta por causa natural: 6.000 euros.
En caso de morte por accidente e invalidez absoluta por accidente: 12.000 euros.
Para estes efectos enténdese por invalidez absoluta a situación física irreversible provocada por causas naturais e accidente orixinados independentemente da vontade do asegurado, determinante da total ineptitude deste para o mantemento permanente de calquera relación laboral ou actividade profesional.
Artigo 33º.-Promoción interna.
Os traballadores fixos da empresa terán preferencia en igualdade de condicións a cubrir as vacantes ou postos de nova creación. Da existencia das ditas vacantes darase coñecemento con 15 días de antelación. Para tal efecto crearase un órgano cualificador que contará coa participación dos representantes do comité de empresa ou persoal en quen designe.
Artigo 34º.-Dereitos laborais básicos.
Recoñécese expresamente o dereito dos traballadores de Telecable Compostela, S.A.U. á non discriminación laboral por razóns de sexo, estado civil, raza, condición social, ideas relixiosas ou políticas, afiliación ou non a un sindicato, así como por razón de lingua, discapacidades ou minusvalías físicas, psíquicas ou sensoriais.
Artigo 35º.-Dereitos sindicais.
Os traballadores afiliados a un sindicato poderán, no ámbito da empresa:
-Constituír seccións sindicais de conformidade co establecido nos estatutos do sindicato.
-Celebrar reunións logo de notificación ao empresario, recadar cotas e distribuír información sindical, sen que por iso se perturbe a actividade normal da empresa.
-Recibir información que lle remita o sindicato.
As seccións sindicais terán os seguintes dereitos:
-Disposición dun taboleiro de anuncios situado nun lugar visible de fácil acceso para os traballadores no centro de traballo.
-A 12 horas anuais retribuídas para realizar asembleas.
-As seccións sindicais estarán representadas, para todos os efectos, por un delegado sindical elixido por e entre os seus afiliados.
-A un local axeitado onde poidan realizar os seus labores sindicais.
Artigo 36º.-Comité de empresa.
Ao comité de empresa recoñécenselle, sen prexuízo dos contidos na lei, os seguinte dereitos:
1. Recibir información pola dirección da empresa e trimestralmente, sobre a evolución xeral do sector económico ao que pertence a empresa, evolución do negocio, situación da produción e evolución do emprego na empresa.
2. Coñecer e ter anualmente á súa disposición:
-O balance de contas de resultados.
-As memorias e cantos documentos se dean a coñecer aos socios.
3. Xustificados os gastos previamente, a empresa dotará o comité de empresa dun fondo de 250 euros ao ano para levar a cabo as funcións que lle son propias.
Cada delegado do comité de empresa terá dereito ás horas mensuais que lle correspondan legalmente para o exercicio dos seus labores sindicais.
Artigo 37º.-Protección de datos de carácter persoal.
Toda persoa vinculada á empresa por relación laboral ou contractual de calquera índole e que no desenvolvemento das súas funcións interveña en calquera fase do tratamento dos datos de carácter persoal incluídos nos ficheiros pertencentes á empresa, queda obrigada, en cumprimento da normativa vixente en materia de protección de datos, a gardar segredo profesional respecto deles, a non os reproducir por ningún medio nin os utilizar con fins persoais distintos dos que son obxecto do desempeño das súas funcións na empresa. As ditas obrigas subsistirán aínda despois de finalizar as súas relacións contractuais coa empresa.
Cláusula adicional.
En todo o non establecido neste convenio rexerá o disposto nas leis vixentes en cada momento e, en especial, o Estatuto dos traballadores.
ANEXO
Táboa de retribucións para o exercicio 2005
Categorías
Salario base
Compl. convenio
* Persoal informativo
Xefe de área
844,00
375,00
Redactor-locutor
706,00
375,00
Redactor
696,00
375,00
Locutor
640,00
375,00
Documentalista
640,00
375,00
* Persoal técnico
Técnico de control
611,00
375,00
Realizador
586,00
375,00
Axudante realización
512,00
375,00
* Persoal auxiliar
Xefe de negociado
844,00
375,00
Oficial administrativo
586,00
375,00
Auxiliar administrativo
561,00
375,00
Mozo
422,00
375,00